Steingrímur J. Sigfússon forseti Alþingis sendi forseta Alþjóðaþingmannasambandsins ( IPU ) og forseta Evrópuráðsþingsins bréf í gær þar sem hann lýsir áhyggjum af þungum fangelsisdómi sem Carme Forcadell , fyrrum forseti Katalóníuþings , fékk fyrr í mánuðinum sem og löngu gæsluvarðhaldi á meðan á málaferlum stóð , ekki síst með hliðsjón af ákvæðum Mannréttindasáttmála Evrópu . Frá þessu er greint á vef Alþingis . Forcadell er einn níu leiðtoga aðskilnaðarsinna í Katalóníu sem hlutu þunga dóma í hæstarétti Spánar 14. október síðastliðinn , en alls voru nímenningarnir dæmdir í meira en 100 ára fangelsi samanlagt . Mikil mótmæli blossuðu upp í Barcelona í kjölfarið . Carme Forcadell fékk 11 og hálfs árs dóm fyrr í mánuðinum . AFP „ Forseti kveðst í bréfinu til forseta Evrópuráðsþingsins gera sér grein fyrir að Katalónía sé ekki aðili að Evrópuráðsþinginu , heldur hluti aðildarríkisins Spánar . Engu að síður sé mikilvægt að grunngildi Evrópuráðsins um lýðræði , mannréttindi og réttarríkið séu leiðarstef aðildarríkja . Þá vekur forseti Alþingis athygli á að Evrópuráðsþingið hafi tekið upp málefni einstaka ríkja í ljósi þessara grunngilda og hvetur til þess að ígrundað sé vandlega af hálfu Evrópuráðsþingsins hvort málefni Katalóníu verðskuldi ekki frekari skoðun . Loks lýsir forseti þeirri von sinni að málið megi leiða til lykta með pólitískum , lýðræðislegum og friðsamlegum hætti , “ segir um efnis bréfsins á vef Alþingis . Í bréfi sínu til forseta Alþjóðaþingmannasambandsins lýsir Steingrímur sambærilegum áhyggjum og vekur einnig athygli á að ekki er verið að ræða málefni aðila að IPU , heldur innri málefni aðildarríkisins Spánar . „ Forseti Alþingis lýsir á sama hátt þeirri von sinni að málið megi leysa með pólitískum , lýðræðislegum og friðsamlegum hætti í anda upprunalegs markmiðs IPU að „ efla frið með samtali og þinglegum tengslum “ ( e. parliamentary diplomacy ) , “ samkvæmt því sem segir á vef Alþingis .